Per Clausen (EL), 2005-03-17:
I det her forslag er der jo, som vi også har diskuteret tidligere i dag, et element af centralisering og mere magt til ministeren.
Det vil jeg ikke trampe yderligere rundt i under det her punkt, for det har vi jo været igennem.
I stedet for vil jeg faktisk bruge min taletid på at forfægte et sådan godt og sundt konservativt synspunkt, nemlig at man ikke skal lave om på ting, der fungerer godt.
Der vil jeg bare sige, at det faktisk er min opfattelse, at den egnsteaterlovgivning, vi har i dag, er en lovgivning, der fungerer meget godt.
Den er udtryk for en meget stor kulturpolitisk succes.
Hvis en kommune med udgangspunkt i lokalt initiativ i dag beslutter sig til, at den vil kaste penge i at etablere et teater, ja, så støtter staten jo så med 50 pct., fifty-fifty, og det er faktisk sådan, at det samspil mellem det lokale og det statslige niveau har været særdeles frugtbart.
Hvis vi bare tænker tilbage på, hvordan det var for 30 år siden, og det er jeg jo en af dem der godt kan huske, så var det jo sådan, at der vel næppe var et teater uden for de fire store byer, i hvert fald ikke en stationær teatervirksomhed.
Der var jo turneer, som vi har set det i »Matador« og i andre vigtige historiske dokumenter.
Det, vi nu har set, er, at der jo faktisk er kommet langt flere teaterbyer, og der er mange teatre, som er forankret i et godt lokalt samarbejde.
Jeg mener sådan set, at det forslag, der ligger nu, i hvert fald sætter en stopper for, at den succes kan udvikle sig yderligere, fordi man jo der går over til en rammestyring.
Men pointen er, at det i hvert fald kun handler om at sikre større statslig styring af midlerne.
Det kan ikke have noget kulturpolitisk mål, medmindre man selvfølgelig synes, at vi nu har det antal egnsteatre, der skal være i det her land, at der ikke skal være flere, eller alternativt, at der er nogle af dem, som vi godt kunne skære lidt ned for at lukke, så vi kunne få nogle andre og nogle flere.
Sådan ser jeg ikke på det, sådan ser Enhedslisten ikke på det.
Den her automatik, som jo er en ny automatik, er vi i hvert fald ikke tilhængere af.
Tidligere fik man automatisk penge.
Nu kan man sige, at automatikken går ud på, at hvis der sker det, at der kommer et nyt egnsteater, ja, så er man da sikker på, at de eksisterende får dårligere økonomiske vilkår.
Det, der selvfølgelig her kunne være afgørende, var, hvis der så kunne findes nogle argumenter for, at det her var løbet fuldstændig ud af kontrol, at pengene fossede ud af statskassen, den statskasse, som finansministeren jo i tide og utide taler om er meget, meget velpolstret.
Så kunne man jo sige, at vi måtte diskutere det, men pointen er jo, at det har fungeret, og at det har fungeret godt, uden at der har været den der fantastiske fossen af penge ud af statskassen.
Så jeg savner faktisk argumentet for, hvorfor det er så vigtigt at få det med lige nu.
I virkeligheden har vi vel brug for at lave en helt ny teaterlov, fordi der er masser af ting, der skulle repareres på, og så kunne man måske lade den slags ting indgå i den sammenhæng, men at putte det ind her, hvor det jo tilsyneladende kun handler om at sikre, at kommunalreformen kan gennemføres på det kulturpolitiske område, kan jeg simpelt hen ikke forstå.
Det synes jeg er dårligt, og jeg synes, at man skulle lytte til den der gode, sunde konservative værdi, at man ikke skal forandre ting, der fungerer godt.